NARIADENIE KOMISIE (ES) č. 708/2009
z 5. augusta 2009,
ktorým sa ustanovuje odchýlka od nariadenia (EHS) č. 1915/83, pokiaľ ide o lehotu na predloženie poľnohospodárskych podnikových výkazov za účtovný rok 2008 kontaktným orgánom v Taliansku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1), a najmä na jeho článok 6 ods. 2,
keďže:
(1)
V článku 3 treťom odseku nariadenia Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva s cieľom stanovenia príjmov poľnohospodárskych podnikov (2) sa stanovuje, že počnúc účtovným rokom 2005 kontaktný orgán predkladá Komisii všetky poľnohospodárske podnikové výkazy najneskôr do 12 mesiacov po skončení príslušného účtovného roku.
(2)
Je vhodné v rámci výnimočného opatrenia na účtovný rok 2008 poskytnúť Taliansku dlhšie obdobie na doručenie údajov, aby sa mu umožnilo ukončenie obnovy informačného systému používaného na spracúvanie účtovných údajov, ktoré sa zhromaždili s cieľom stanovenia príjmov poľnohospodárskych podnikov.
(3)
Opatrenia stanovené v tomto nariadení sú v súlade so stanoviskom Výboru Spoločenstva pre účtovnú dátovú sieť poľnohospodárskych podnikov,
PRIJALA TOTO NARIADENIE:
Článok 1
Odchylne od článku 3 tretieho odseku nariadenia (EHS) č. 1915/83 kontaktný orgán v Taliansku predloží Komisii poľnohospodárske podnikové výkazy za účtovný rok 2008 v lehote do 15 mesiacov po skončení uvedeného účtovného roku.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. augusta 2009